પ્રશ્ન તે છે કે આ સંમોહન ઉપયોગી છે કે નુકશાનકારક ? મારા મતે તો કોઈ પણ પ્રકારનું સંમોહન નુકશાનકારક જ છે કારણકે સંમોહિત કરનારનો હેતુ મહદઅં શે સંમોહિત થનારનું કોઈ ને કોઈ રીતે શોષણ કરવાનો હોય છે. વળી તેમ ન હોય તો પણ સંમોહિત થનાર પોતાની સ્વતંત્રતા તો ગુમાવે જ છે. તેથી સંમોહિત થવું એટલે સીધી જ ગુલામી. દા.ત. હું મારી જાતને બ્રાહ્મણ તરીકે સંમોહિત કરુ એટલે હું મારી સાહજિકતા ગુમાવી બેસું અને વિચાર કરવા લાગું કે બ્રાહ્મણને આ શોભે કે કેમ? મારી જાતને હું પુરુષ તરીકે સંમોહિત કરુ એટલે પુરુષના બધા જ આચારો સ્વેચ્છા એ જ હું મારી ઉપર લાદીશ. મારી જાતને હું જ્યારે માનવ તરીકે સંમોહિત કરુ છું ત્યારે માણસે શું કરવું જોઈએ ને શું ન કરવું જોઈએ તે બધું જ મારી ઉપર બોજારુપે સવાર થઈ જાશે. ખરેખર તો જે આવા સર્વ સંમોહનથી દૂર છે તે જ મસ્તી થી જીવે છે અને બીજાને પણ સંમોહનથી દુર કરી શકે છે.